ועדת הכספים, כנסת 17, פרוטוקול מספר 405, 2007-05-16 09:00

סטס מיסז'ניקוב: בוקר טוב.

סטס מיסז'ניקוב: התכנסנו היום לכמה דברים חשובים.

סטס מיסז'ניקוב: אני בטוח שגם הנושא הראשון חשוב, אם כי הוא לא נמצא על סדר היום והוא רק לצורך ההודעה.

סטס מיסז'ניקוב: התבקשתי על ידי יושבת ראש הכנסת, שהיא גם ממלאת מקום נשיא המדינה.

סטס מיסז'ניקוב: כך היא כותבת לי: "בהמשך לפנייתי מיום 11.2.07 בה ביקשתי לעדכן את יושב ראש ועדת הכספים דאז בנוגע להחלטתי, בדבר הטלת תפקיד של מנהל כללי זמני לבית הנשיא על מנהל כללי של הכנסת, ונוכח האישור שניתן על ידי ועדת הכספים להמשך הנבצרות של נשיא המדינה עד ליום 15.7.2007, אבקש להביא לידיעתך את החלטתי בדבר הארכת מינוי זמני של מנהל כללי של הכנסת כמנהל זמני כללי של בית הנשיא, עד למועד סיום כהונתי כממלאת מקום נשיא המדינה".

סטס מיסז'ניקוב: זה לא צריך אישור של ועדת הכספים, אני רק מוסר את ההודעה.

שלי יחימוביץ': בשביל מה היא מוסרת לנו את ההודעה?

סטס מיסז'ניקוב: אנחנו לא דנים בזה.

סטס מיסז'ניקוב: אנחנו מאחלים למר בלשניקוב הצלחה במילוי תפקידו.

יעקב ליצמן: האם המינוי אושר על ידי גיידמאק?

סטס מיסז'ניקוב: הוא עסוק עכשיו בנושא שדרות.

שלי יחימוביץ': הצעה לסדר.

שלי יחימוביץ': אדוני היושב ראש.

שלי יחימוביץ': אנחנו בסוף תקציב 2006, במאמצים משותפים רבים הצלחנו לגרום שיעברו 17 מיליון שקלים לצורך תשלום משכורות לאחיות בריאות התלמיד.

שלי יחימוביץ': יש לי יסוד סביר לחשוש שמתוך ה-17 מיליון שקלים, שאנחנו העברנו במו ידנו, 8.5 מיליון שקלים עברו לתשלום ארנונה בטיפות החלב במקום לשכר לאחיות בריאות הציבור.

שלי יחימוביץ': אם אכן זה כך, ויש לי יסוד סביר לחשוב שזה כך, מדובר בשערורייה ובדבר חמור ביותר.

שלי יחימוביץ': ההתנייה שלנו והמאמצים הרבים שלנו כחברי כנסת נעשו לצורך תשלום משכורות לאחיות.

שלי יחימוביץ': לכן אני מבקשת ממך, אדוני היושב ראש, לקיים על כך דיון דחוף בוועדה.

שלי יחימוביץ': לזמן את רות רלבג ממשרד הבריאות ואת אחיות בריאות הציבור.

סטס מיסז'ניקוב: יש לנו גם דיון מהיר בנושא אחיות שירות הציבור.

טמיר כהן: לא ידוע לי על זה.

טמיר כהן: יש לנו דיון מהיר על הגנזים.

סטס מיסז'ניקוב: אני מקבל את זה באהבה ונדון בזה במועד הכי מוקדם שאפשר.

סופה לנדבר: יש לי הצעה לסדר יום.

סופה לנדבר: במשך השבוע היו אלינו כמה טלפונים מאנשים שחיים על קצבת זקנה.

סופה לנדבר: אם אתה זוכר נתנו להם אפשרות להאריך את היציאה לחוץ לארץ ל-72 יום.

סופה לנדבר: מתברר שהמחשב של משרד השיכון ושל ביטוח לאומי לא מאפשר את אותם התנאים.

סופה לנדבר: לפי המחשב של משרד השיכון הם יכולים לצאת רק ל-60 יום.

סופה לנדבר: ואז קורה שמורידים להם סיוע בשכר דירה על החודש השלישי.

סופה לנדבר: אני רוצה שיהיה תאום בין המחשבים של המשרדים.

סופה לנדבר: אני מבקשת ממך לעשות דיון מהיר בשבוע הבא כדי לאפשר לאנשים לצאת לחו"ל.

סטס מיסז'ניקוב: זה נושא חשוב.

סטס מיסז'ניקוב: מתברר שעשינו חצי עבודה והמערכות בין הרשויות לא עובדות בתאום.

סטס מיסז'ניקוב: סיימנו את ההצעות לסדר היום.